Trenčianske osvetové stredisko v Trenčíne je regionálnou kultúrnou inštitúciou, ktorej základným poslaním je aktívne napomáhať cieľavedomému rozvoju kultúry a osvety na základe záujmov a potrieb občanov  v územnej pôsobnosti okresov Trenčín, Nové Mesto n. V. a  Bánovce n. B. Poskytuje poradenské služby realizátorom osvetovej činnosti, pôsobí ako odborno-poradenské, vzdelávacie, metodické a informačno-dokumentačné centrum, organizuje tvorivé aktivity v jednotlivých oblastiach kultúrno-výchovnej činnosti a podieľa sa na uchovávaní, ochrane a sprístupňovaní hodnôt ľudovej kultúry. Odborne a organizačne spolupracuje pri príprave a realizácii kultúrno-spoločenských a vzdelávacích podujatí regionálneho, nadregionálneho i medzinárodného charakteru a v spolupráci s obcami zabezpečuje a organizuje i kultúrne aktivity miestneho významu. 
Toto všetko by nebolo možné bez úzkej, dlhodobej a kvalitnej spolupráce s predstaviteľmi miest a obcí – primátormi, starostami, starostkami, osvetármi, pracovníkmi poverenými organizovaním kultúrno-osvetovej činnosti, vedúcimi amatérskych kolektívov záujmovej umeleckej činnosti, kronikármi a ostatnými nadšencami a  aktivistami, ktorých na tomto mieste ani nie je možné všetkých vymenovať. Ich rozsiahla, veľakrát celoživotná, obetavá práca si zaslúži našu pozornosť, vďaku a ocenenie. Trenčianske osvetové stredisko v Trenčíne v snahe aspoň morálne ohodnotiť záslužnú prácu jednotlivcov a kolektívov v regióne svojej pôsobnosti vypracovalo štatút udeľovania ocenení, ktoré budú odovzdané na slávnostnom akte pri príležitosti Dňa osvetových pracovníkov v tomto roku.

ŠTATÚT  UDEĽOVANIA  OCENENÍ
pri príležitosti Dňa kultúrno-osvetových pracovníkov

Článok I.
Všeobecné ustanovenia

1.	Štatút upravuje podmienky výročného udeľovania ocenení aktívnym profesionálnym i dobrovoľným zamestnancom, osobnostiam a kolektívom v oblasti kultúry pôsobiacich v kultúrno-osvetových zariadeniach, múzeách, knižniciach a  galériách, starostom a primátorom a pracovníkom v oblasti kultúry v mestách a obciach okresov Trenčín, Nové Mesto nad Váhom a Bánovce nad Bebravou.

2.	Štatút vydáva Trenčianske osvetové stredisko v Trenčíne. Štatút schvaľuje riaditeľka TNOS v Trenčíne a nadobúda právoplatnosť po jej podpise. 

Článok II.
Ocenenie, jeho klasifikácia a podmienky udeľovania

1.	Ďakovný list 

Ocenenie udeľuje predseda Trenčianskeho samosprávneho kraja aktívnym kolektívom             a jednotlivcom za dlhoročné pôsobenie a dosiahnuté úspechy v rozvoji kultúry Trenčianskeho kraja. 
Taktiež sa môže udeliť vybranej aktívnej inštitúcii, kolektívu alebo jednotlivcovi za   záchranu, zveľaďovanie, rekonštrukciu, obnovu a rozvoj významných hodnôt hmotného a  nehmotného kultúrneho dedičstva Trenčianskeho kraja. 
Udelené môže byť aj zástupcom inštitúcií, profesionálnym i dobrovoľným osvetovým pracovníkom, ktorí pôsobia vo všetkých oblastiach kultúry, za výrazné tvorivé činy a za činy výrazne podporujúce rozvoj Trenčianskeho kraja, ktoré presahujú hranice kraja, ako aj kolektívom, ktoré si v uvedenom roku pripomínajú svoje 10. a viacročné výročie pôsobenia (vždy po desiatich rokoch) a aktuálne dosahujú úspechy v oblasti svojho pôsobenia, prekračujúce miestny rámec, ale aj jednotlivcom, ktorí sa v uvedenom roku dožívajú významného životného jubilea 50 a viac rokov, či pracovného jubilea 20 a viac rokov, vždy po desiatich rokoch a boli aktívni v oblasti kultúry.

Článok III.
Podávanie návrhov na udelenie ocenenia

1.	Písomné návrhy na udelenie ocenení predkladajú do 4. augusta 2017 štatutárni zástupcovia kultúrnych inštitúcií, primátori a starostovia, alebo komisie kultúry miest a obcí na adresu:  

Trenčianske osvetové stredisko v Trenčíne
K dolnej stanici 7282/20A
               91101 Trenčín 

2. Písomný návrh na udelenie ocenenia musí obsahovať: pozri priložený návrh
         
   - zdôvodnenie návrhu
   - základné údaje: 
	a) inštitúcie a kolektívy:
	názov, zriaďovateľ, kontaktná adresa navrhovaného,
	meno, priezvisko, tituly štatutára a vedúceho kolektívu
   dátum, meno, priezvisko a podpis navrhovateľa
  	b) jednotlivci:
	meno, priezvisko tituly, dátum narodenia, kontaktná adresa navrhovaného, dátum, meno, priezvisko a podpis navrhovateľa.

3. Písomné návrhy na udelenie ocenení posúdi odborná komisia menovaná riaditeľkou TNOS v Trenčíne. Komisia rozhodne o návrhoch na ocenenie do 31. augusta 2017. Všetky návrhy na udelenie ocenenia nemusia byť schválené.

Článok IV.
Udeľovanie ocenenia

1.	Ocenenia budú udeľované slávnostným spôsobom pri príležitosti Dňa kultúrno-osvetových pracovníkov dňa 2. 10. 2017 na Trenčianskom hrade (výstavné priestory kasárne)

2.	Predseda TSK udelí ocenenia na základe rozhodnutia komisie a odporučenia nasledovných inštitúcií:

Trenčianske osvetové stredisko v Trenčíne
Trenčianske múzeum v Trenčíne
Verejná knižnica Michala Rešetku v Trenčíne
Galéria M. A. Bazovského v Trenčíne  
Článok V.
Záverečné ustanovenie

1.	Prijatím tohto štatútu sa ruší Štatút udeľovania ocenení pri príležitosti                      Dňa kultúrno-osvetových pracovníkov zo dňa 10. júna 2016.

2.	Tento štatút nadobúda účinnosť dňa 1. júna 2017.

                                                    Ing. Mgr. Žaneta Matúšová
                                              riaditeľka TNOS

Návrh na udelenie ocenenia

Navrhovateľ ocenenia 
(meno, priezvisko, názov a adresa inštitúcie)		
Príležitosť na udelenie ocenenia
(životné jubileum, výročie založenia)
		
Zdôvodnenie návrhu
(uviesť konkrétne, za aké zásluhy, príp. činnosť sa ocenenie navrhuje)

Základné údaje o navrhnutom kolektíve 
(názov kolektívu, meno, priezvisko, tituly vedúceho kolektívu, adresa, dátum založenia súboru)	
	
Základné údaje o navrhnutom jednotlivcovi
(meno, priezvisko, tituly, adresa, dátum  narodenia)		
Zriaďovateľ súboru, skupiny, klubu, krúžku (len v prípade kolektívu)

	
Stručný životopis navrhovaného jednotlivca, resp. história kolektívu
(môže byť i samostatnou prílohou)

	

	
Dátum, podpis, pečiatka navrhovateľa